বিধানসভায় হেনস্থার শিকার হয়েছেন বলে অভিযোগ আনলেন মুর্শিদাবাদের কংগ্রেস বিধায়ক প্রতিমা রজক। এর জেরে আইনেরও দ্বারস্থ হচ্ছেন তিনি। 
বুধবার বিরোধী দলনেতা আব্দুল মান্নানের সাসপেনশন ঘিরে উত্তাল হয়ে ওঠে বিধানসভা। একসময় মান্নানকে অধিবেশনকক্ষ থেকে বার করার জন্য বিরোধী দলনেতার আসনের দিকে এগিয়ে যান মার্শাল-সহ বিধানসভার কর্মীরা। মান্নানকে আড়াল করতে গিয়ে তিনি আক্রান্ত হন বলে অভিযোগ মুর্শিদাবাদের বড়ঞার বিধায়ক প্রতিমার। তিনি বলেন, ‘‘আমায় টেনে-হিঁচড়ে বার করে দেওয়া হয়। সেইসময় আমার শাড়ি খুলে যায়। ওই অবস্থাতেই আমাকে বাইরে নিয়ে যাওয়া হয়। চুলের মুঠি ধরে মাথায় মারা হয়েছে। চূড়ান্ত হেনস্থা এবং অসম্মান করা হয়েছে।’’ ঘটনার জেরে স্পিকার বিমান বন্দ্যোপাধ্যায়-সহ সংশ্লিষ্ট কমিশনেও অভিযোগ করছেন প্রতিমা। বিধানসভার সংশ্লিষ্ট কর্মীদের বিরুদ্ধে শ্লীলতাহানির অভিযোগও দায়ের করা হবে বলে জানিয়েছেন কংগ্রেসের আইনজীবী-নেতা ঋজু ঘোষাল। বিধানসভায় দলের পক্ষে সরব হয়ে শাসকপক্ষকে কাঠগড়ায় তোলায় বরাবরই সিদ্ধহস্ত আইসিডিএস কর্মী প্রতিমা। এদিন সেভাবেই দলের নেতাকে আড়াল করতে চেয়েছিলেন তিনি।